google/wiki40b huggingface dataset:
Parson russell-terrier

Parson russell-terrier, tidligere kalt parson jack russell-terrier, er en engelsk hunderase. Det er en intelligent, aktiv og kvikk terrier bygget for fart og utholdenhet. Rasen er en jaktterrier med evner og bygning for hijakt på rødrev, samt for å følge en hest under den tradisjonelle engelske revejakta. Den brukes også som støtende/kortdrivende hund på hjort og rådyr, samt som ettersøkshund. Rasen passer også utmerket som familiehund for aktive familier. Den er generelt lettlært og egner seg godt til f.eks. agility.

Historikk

Sognepresten (parson) John (Jack) Russell fra Devon i England utviklet denne terrierrasen i perioden fra 1820 og til sin død i 1883. Rasen ble hovedsakelig dannet på basis av datidens foxterriere og med et visst innslag av andre terrierraser. Målet var å få fram en god hihund for revejakt. John Russell la vekt på at hunden fungerte godt som jakthund og var ikke så opptatt av eksteriøret. Han hadde ikke så mye til overs for utstillinger, selv om han faktisk avlet fram noen av stamhundene til dagens foxterriere og var blant de første som hadde dommerverv i The Kennel Club. 
Mange oppdrettere har arbeidet trofast etter John Russells idealer, allikevel ble rasen anerkjent i The Kennel Club først i 1989. I årene før anerkjennelsen dukket det opp mange varianter av såkalte «Jack Russell-terriere». Felles for disse er at de er hvite med større eller mindre tanfargede (røde) og/eller sorte flekker. Benlengde, kroppsbygning og gemytt varierer sterkt. I de siste årene har en kortbent variant vært svært populær, særlig blant hestefolk. Disse følger imidlertid ikke den standarden Jack Russell arbeidet etter, nemlig en hund på ca. 35,5 cm (14 tommer) med en atletisk, ikke  for kompakt kropp og med en benlengde som står i et harmonisk forhold til kroppen. Russell ønsket ikke hunder med dvergpreg.
Årsaken til at rasen ikke ble anerkjent før i 1989 er dels den store variasjonen i eksteriør og dels at mange jegere har motarbeidet rasens inntreden i The Kennel Club. De mente at jaktegenskapene ville gå tapt til fordel for utvikling av en ren utstillingshund. En gruppe oppdrettere mente imidlertid at tilslutning til Kennelklubben ville lønne seg for å sikre rasens framtid. Man antok at den tradisjonelle engelske revejakta bli forbudt i nær framtid og da burde oppdrettet av rasen foregå i mer kontrollerte former mente disse oppdretterne. The Parson Russell Terrier Club har arbeidet for anerkjennelse av rasen i mange år, og i 1989 mente The Kennel Club at man hadde fått fram en såpass homogen gruppe hunder at de tillot registrering av de hunder som tilsvarte den opprinnelige rasestandarden. Den lavbente og mer utbredte varianten kalt «Jack Russell terrier» er pr. 2009 ikke anerkjent som rase i Storbritannia, men i 2002 ble denne varianten anerkjent i Australia samt de europeiske kennelklubben som er tilknyttet FCI, en internasjonal hundeorganisasjon. Denne varianten er også på vei til å bli anerkjent i USA, da under navnet «Russell terrier».

Rasen i Norge

I Norge ivaretas rasen parson russell-terrier av Norsk Terrier Klub.
Eleonora av Slesvig-Holsten-Sønderborg

Bakgrunn

Eleonora var datter av Hans den yngre av Sønderborg – en sønn av kong Christian III av Danmark og Norge – og Agnes Hedvig av Anhalt. 
Hun hadde oppholdt seg en del år hos sin mormor Eleonora av Württemberg (1552–1618), landegrevelig  enke av Anhalt, da hertug Julius Ernst av Lüneborg  fridde til henne i 1610. Hun avslo, hvilket vakte mormorens vrede, mens foreldrene viste forståelse.

Etter frieriet

Hans den yngre sørget for sine ugifte døtre, og hadde i sitt testamente bestemt at de skulle oppholde seg hos broren Joachim Ernst. Han sørget for at Eleonora kunne føre sin egen tilværelse, idet han skjenket henne landsbyen Retwisch, hvor hun lot oppføre et hus. Under Torstenssonkrigens herjinger sørget Christian IV for at hun fikk være i fred for hans soldater.
Hun døde på Rethwisch i 1669,  hvoretter landsbyen gikk tilbake til broren. 
Etter hans død, overgikk den til hans sønn Joachim Ernst II (1637–1700), som i en periode hadde Rethwisch som residensby for småhertugdømmet Slesvig-Holsten-Sønderborg-Pløn-Rethwisch.
Valget i Bayern 2018

Valgsystem

Velgerne fikk etter de reglene som gjaldt to stemmesedler. Med førstestemmen valgte den stemmeberettigede mellom kretskandidatene i de aktuelle partier og lister. Andrestemmen var i utgangspunktet en partistemme. I Bayern var det i motsetning til ved valget til Forbundsdagen, slik at velgerne kunne krysse av en kandidat på listen. En stemme for kandidaten gjaldt også som en stemme for vedkommendes parti. Kandidaten fikk stemmen i den krets hun eller han stilte til valg. Begge stemmesedler talte med når partistemmene ble talt opp.
Landdagen hadde i utgangspunktet 180 medlemmer, hvorav 91 ble valgt med førstestemmen i de 91 valgkretsene, og 89 med andrestemmen. Alle de som ble valgt med førstestemmen kom inn i landdagen. For å sikre at partienes forhold ble i samsvar med partistemmene, fantes det regler for overskuddsmandater og utjevningsmandater.
Sperregrensen for hvert parti var fem prosent.
Stemmerettsalderen var 18 år.

Utgangsposisjon

CSU fikk ved valget i 2008 flertall i landdagen, med 101 medlemmer. Nest største parti ble SPD med 42 medlemmer, deretter fulgte Freie Wähler med 19 og Bündnis 90/Die Grünen med 18 medlemmer av landdagen. I løpet av valgperioden mistet Freie Wähler to og Bündnis90/Die Grünen ett medlem. Det var dermed tre fraksjonsløse medlemmer av landdagen ved valgperiodens utløp.
Skattum

Skattum (Skatum) er en gard i Nordlia i Østre Toten (gnr. 135). Garden har i perioder vært delt i to bruk, men sia 1965 har den igjen vært drevet som én eiendom. Skattum har ca. 230 mål dyrka jord og 200 mål beite og skau. Foruten Breili er Skattum den eneste gjenværende garden i Nordlia med mjølkeproduksjon (2007).
I boka Om Husfliden i Norge (1867/68) roser samfunnsforskeren Eilert Sundt bonden på Skattum, Ole. Sammen med en tjenestegutt gjorde Ole Skattum over 1000 dusin treskjeer i året, og salget av disse var ei god attåtnæring til en såpass liten gard som Skattum.
Ole Skattums ene sønn, Haagen, var for øvrig en av de første som begynte handelsvirksomhet på Gjøvik. Han ble også ordfører i byen. Etterkommerne driver fortsatt handel på Gjøvik, blant annet byggevarehuset Byggmakker Skattum. Den gamle Skattumgården er brent ned, men det er bygd opp igjen en ny forretningsgård med samme navn.
Xun (fløyte)

Xun (埙; pinyin: xūn) er en kinesisk fløyte laget av leire eller keramikk. Den er et av de eldste kinesiske musikkinstrumenter. Den lages i mange størrelser, og formes som et egg. Den har et blåsehull og åtte gjennomgående mindre fingerhull.
Det koreanske motstykket heter hun (hangul: 훈; hanja: 塤). I Japan kalles samme type instrument for tsuchibue (hiragana: つちぶえ ; kanji: 土笛), som betyr «jordfløyte».
I de tidlige kinesiske nasjonale tilblivelseslegender er det Fuxi som tilvirker den første xun. Den var litt forskjellig fra sted til sted i Kina, men synes å ha funnet sin styandardiserte form under Shang-dynastiet.
Kåre Foss

Liv

Han var sønn av disponent Torstein Foss (1866–1914) og Anna Valstad. I 1922 ble han cand. philol. med hovedfag i norsk, og var deretter ansatt som lektor ved Sorbonne-universitetet i Paris fra 1923 til 1927. Fra 1928 var han overlærer ved Oslo handelsgymnasium, hvor han i 1937 ble direktør. I 1934 fikk han doktorgraden for en avhandling om Ludvig Holbergs naturrett på idéhistorisk bakgrunn. Han ble utnevnt til professor i litteraturhistorie ved Universitetet i Oslo i 1948.
Som litteraturhistoriker tilhørte han den historisk-biografiske retningen. Han skrev artikler i Edda om Ludvig Holberg og om franske forfattere som La Bruyère og Dangeau.

Utmerkelser

Foss var ridder av Æreslegionen og medlem av Det Norske Videnskaps-Akademi.
Benediction

Historie

Bandet ble dannet i 1988 av Mark Greenway, Ian Treacy, Peter Rew, Darren Brookes og Paul Adams. Etter demoen The Dreams You Dread» i 1989 fikk de platekontrakt med det tyske plateselskapet Nuclear Blast. I 1991 forlot Mark Greenway og Paul Adams gruppen (Greenway skiftet til grindcore-bandet Napalm Death. I stedet for Greenway kom Dave Ingram inn som ny vokalist. I 1998 forsvant Ingram til Bolt Thrower, og ble erstattet av Dave Hunt. Det er bare gitarduoen Peter Rew og Darren Brookes som er igjen av den opprinnelige besetningen.
Musée de Tahiti et des Îles – Te Fare Manaha

Musée de Tahiti et des Îles – Te Fare Manaha er et offentlig museum i Fransk Polynesia. Det ligger i Punaauia, 15 km sør for hovedstaden Papeete. Museet tar vare på polynesisk kulturarv og har etnografiske utstillinger og samlinger. I tillegg har det også naturhistoriske samlinger og en samling av kunstgjenstander. Museet åpnet i 1974 og ble en selvstendig institusjon i 2000.
U.S. Route 70

U.S Route 70  (også kalt U.S. Highway 70 eller med forkortelsen  US 70) er en amerikansk hovedvei som løper fra Arizona til Nord-Carolinas kyst. Det meste av den tilsvarer den tidligere Lee Highway.
Før Interstate-systemet var fullført ble U.S. Highway 70 noen ganger omtalt som «Broadway of America», ettersom den var en av de viktigste ferdselsårer tvers over landet.
Teleskoptruck

Teleskoptruck er en truck med lastearm som teleskoperer mer enn to meter. Normalt med firehjulsstyring.
Cantharidin

Cantharidin er et svært giftig kjemisk stoff som kan utvinnes av mange arter av oljebillen, særlig av arten spansk flue, Lytta vesicatoria. Det er dette stoffet som kalles spansk flue og (feilaktig) tilskrives en seksuelt opphissende virkning hos menn. 
Cantharidin ble først isolert av Pierre Robiquet i 1810. Den er luktfri, farveløs og fast ved romtemperatur. Den er et sekret som den mannlige oljebillen utskiller under forplantningen og overgis til den kvinnelige. Etterpå dekker hun sine egg med det som et forsvar. Man vet ikke ennå helt hvordan biosyntesen går for seg. 
Dersom menn tar til seg cantharidin, vil det når stoffet behandles av nyrene irritere urinveien og forårsaker sterk oppsvulming, men dette er svært smertefullt og ikke ledsaget av noen seksuell opphisselse.
I utblandet tilstand kan stoffet benyttes for å fjerne vorter og tatoveringer. Det kan også benyttes for små papuler av Molluscum contagiosum.  Stoffet kan være dødelig også i relativt små doser for mennesker hvis det fordøyes. Dette gjør bruk av canthadarin som afrodisium svært farlig.
Hodet over vannet

Handling

Nygifte Einar og Lene er på en isolert ferieøy sammen med Lenes barndomsvenn Bjørn. Mens guttene er på fisketur kommer Gaute – Lenes tidligere psykolog og elsker – roende. Han drikker seg full og sovner naken i senga. Når guttene kommer tilbake, får Lene panikk. Hun ønsker å vekke Gaute, men han våkner ikke, fordi han er død. Hun gjemmer han i potetkjelleren.

Mottakelse

Filmfronts anmelder gav filmen terningkast fem og sammenligner dem med Shallow Grave, selv om den ikke er «like mørk som Shallow Grave, men har de samme vendingene. Det blir også litt ekstra absurd med denne store skjærgårdsidyllen.»

Andre versjoner av filmen

Det ble laget en amerikansk «remake» av filmen i 1997 med tittelen Head Above Water regissert av Jim Wilson, med Harvey Keitel, Cameron Diaz, Craig Sheffer og Billy Zane.
Bugøynesfjell

Bugøynesfjell (nordsamisk: Báhttervárri) er et fjell i Sør-Varanger kommune, Finnmark. Med sine 497,1 moh. er den den høyeste toppen i kommunen.
Charles Taze Russell

Bakgrunn og virke

Russell kom fra Allegheny, nå en del av Pittsburgh i Pennsylvania. Han var sønn av Joseph Lytel Russell (d. 1897) og Ann Eliza Birney, og var det nest eldste i en søskenflokk på fem. Av disse var det bare han og søsteren Margaret som levde til voksen alder. Familien hadde bodd i Philadelphia og Allegheny. Moren døde i 1861, 29 år gammel. Faren giftet seg senere på nytt og fikk flere barn. I løpet av oppveksten begynte Charles Taze Russell å arbeide i farens forretninger. 
Russell ble født inn i en familie av presbyterianere, men gikk senere på forskjellige religiøse møter, blant annet hos et adventistisk samfunn. I 1870 begynte han å komme sammen med noen venner som en bibelstudiegruppe. Også Joseph Russell viste interesse for sønnens religiøse arbeid. De som var knyttet til bibelstudiegruppene, begynte å utgi bladet Zion's Watch Tower and Herald of Christ's Prescence i 1879. Det ble til det som i dag er bladet Vakttårnet.
Russell og hans medarbeidere opprettet også Vakttårnets bibel- og traktatselskap (Watch Tower Bible and Tract Society) i 1880-årene, og selskapet ble registrert i 1884 med Russell som president. 
Den 13. mars 1879 giftet Russell seg med Maria Frances Ackley (1850–1938). I 1897 skilte de lag etter en strid om hennes rolle i utgivelsen av Vakttårnet. Deretter fulgte flere rettssaker. Hun beskyldte ham blant annet for å ha vært utro, men disse anklagene trakk hun senere tilbake. Etter avslutningen av en rettsprosess som begynte i 1903, fikk hun i 1908 tilkjent separasjon med underholdsbidrag.
Russell reiste rundt og holdt mange foredrag og diskusjoner med prester og predikanter. Han fikk også trykket mange av sine taler i aviser. På den måten ble bibelstudentenes budskap gjort kjent blant allmennheten. I tiden rundt første verdenskrig utga Russell og bibelstudentene også Skapelsens Fotodrama, et program for allmennheten som bestod av både lysbilder, film og lyd. Dette programmet ble vist i USA, og fikk siden også internasjonal utbredelse. Det ble muligens vist for flere millioner mennesker.
Russell døde etter en tids sykdom mens han var på vei med tog hjem fra en foredragsreise i Texas i 1916. Han ble begravet i Rosemont United Cemetery i Pittsburgh. Joseph Franklin Rutherford ble valgt som neste president i Selskapet Vakttårnet.
Russells bibeleksegese er preget av en sterk endetidsforventning. Han mente opprinnelig at Jesu usynlige nærvær begynte i 1878 og kom frem til at «hedningenes tider» skulle utløpe i 1914, da Guds rike skulle overta det hele og fulle herredømme på jorden. Med tiden ble deler av denne oppfatningen justert, men 1914 forble et merkeår i bibelstudentenes lære. 
Russell beskrev sine tanker i verket Millennial Dawn, som senere ble omarbeidet og fikk den nye tittelen Studies in the Scriptures. Seks bind i denne serien ble utgitt i årene 1886–1904. Omkring 20 millioner eksemplarer ble distribuert i løpet av hans levetid. Et syvende bind ble skrevet og utgitt etter hans død og inneholdt opplysninger som han hadde samlet, samt visse tillegg.
Before Midnight

Handling

Vi møter igjen Jesse (Ethan Hawke) og Celine (Julie Delpy), 18 år etter at de møttes i Før soloppgang (1995) og ni år etter at de møttes igjen i Før solnedgang (2004). Denne gangen er de på ferie i Hellas, og de reflekterer over livene sine og hvordan det egentlig har gått helt siden de møttes på toget til Wien nesten to tiår tidligere.
EMpowerplus

EMPowerplus er et kosttilskudd som føres av de canadiske selskapene Truehope Nutritional Support Ltd. og Synergy Group.

Produktet

EMPowerplus inneholder blant annet germanium og store mengder A-vitaminer og D-vitaminer. Produsenten oppgir at kosttilskuddet skal være effektivt, og kunne hjelpe mot psykiske plager som bipolar lidelse, depresjon og ADHD. Det finnes imidlertid ingen holdbar vitenskapelig dokumentasjon på dette.

Historie

Truehope ble stiftet av eiendomsfarvalteren Anthony Stephan og læreren David Hardy. De traff hverandre i mormonerkirken og diskuterte Stephans store familiære utfordring som var at hans kone nettopp hadde begått selvmord grunnet bipolar lidelse, og at to av hans barn hadde samme diagnose. Hardy foreslo derfor å prøve en diett som ble anvendt for å berolige griser. I 1996 hadde de satt sammen et produkt som de testet på barna til Anthony Stephan, og det ble rapportert om hurtig bedring hos begge.
Med bakgrunn i hypotesen om at denne kuren kunne være effektiv ved behandling av psykiske lidelser ble det gjort mindre studier som viste interessanne funn. De lokale myndighetene bevilget derfor 540.000 dollar til en større klinisk studie. De føderale helsemyndighetene (Healht Canada) stoppet imidlertid denne studien i 2002 fordi det ikke var søkt om autorisasjon, men allerede i 2000 hadde Truehope fått de første advarslene mot å bruke udokumenterte påstander om medisinske effekter.
Health Canada forlangte i 2003 at salget av EMPowerplus måtte stoppe. Det ble da fryktet at mange psykiatriske pasienter kunne slutte å ta sine vanlige medisiner til fordel for EMPowerplus. Politiet gjennomførte razzia i selskapets lokaler hvorpå de stengte virksomheten. Truehope flyttet da produksjonen til USA hvor det kunne produseres lovlig som kosttilskudd. I 2007 ble det rapportert om 9 tilfeller av alvorlige bivirkninger relatert til inntak av EMPowerplus, og canadiske myndigheter gikk da ut med en ny bekymringsmelding.
Truehope og David Hardy saksøkte senere Health Canada for det de mente var urett begått mot dem i etterforskningsprosessen, men tapte saken i Canadisk rett.

Salg i Norge

I Norge er EMPowerplus klassifisert som et legemiddel fordi doseringen er for høy til å bli godkjent som kosttilskudd. Statens legemiddelverk har advart mot alvorlige bivirkninger ved langtidsbruk. Nyresvikt er den alvorligst rapporterte bivirkning av inntak av kosttilskudd som inneholder germanium. Produsenten har avvist alle disse advarslene, og mener at germaniumet som tilsettes er ufarlig organisk germanium, og ikke farlig uorganisk germanium.
Til tross for de offisielle advarslene har EMPowerplus oppnådd betydelig utbredelse i Norge, og har blant annet blitt promotert av NRK-journalisten Gunvor Hals som driver selskapet Truehope Norge. Legemiddelverket truet i 2005 med å anmelde Hals fordi hun ikke hadde markedsføringstillatelse.
Mesterfag

Liste over mesterfag i Norge

Lov om mesterbrev trådte i kraft 15. januar 1987. Parallelt med innføring av loven, ble det utviklet en ny utdannelsesordning for håndverksmestre. Da loven ble innført var 44 fag lagt inn under ordningen. I dag er det over 70 forskjellige fag som underlagt ordningen. Mestertittelen og -merket er lovbeskyttet. Ifølge loven kan den som forsettlig eller uaktsomt overtrer denne bestemmelsen kan straffes med bøter.
Det er i dag ca. 17 000 som er aktive mestere i Norge. Hvert år innvilges ca. 500 nye mesterbrev.
Port-Est kraftverk

Port-Est kraftverk er et varmekraftverk i La Baie i Réunion. Det har en installert produksjonskapasitet på 222 MW, fordelt på to blokker. Anlegget ble påbegynt omkring 2000, og stod ferdig i 2010. Brenselkilden er dieselolje.
Freatisk utbrudd

Freatisk utbrudd er et vulkanutbrudd hvor magma kommer i kontakt med vann og derved danner damp. Magmaen har en temperatur på mellom 600°C og 1 170°C, og slike utbrudd kan resultere i voldsomme eksplosjoner. Vannet som kommer i kontakt med den flytende magmaen går umiddelbart over i dampform, og det forårsaker eksplosjoner av damp, vann, aske og sten.
Vulkanutbruddet på Mount St. Helens var dels et freatisk utbrudd, med hundrevis av dampeksplosjoner. Utbruddet som ødela øya Krakatau den 27. august 1883 var antakelig et freatisk utbrudd.
Gymnetina

Utseende

Middelsstore (18-27 millimeter), noe brede, blankt svarte gullbasser, oftest med hvite flekker.

Utbredelse

Slekten er utbredt fra det sørvestlieg USA (Arizona, New Mexico) gjennom Mexico til Guatemala.
Sharkys elite

Handling

Tom Sharkey er en tøff narkotikapurk i Atlanta. Han er kjent for å gå hardhendt til verks overfor kriminelle, men dette faller ikke i like god jord hos alle i etaten. Etter å ha skutt ned en narkolanger i en buss, blir han sparket nedover i etaten og havner hos sedelighetsavdelingen. Han nekter å gi opp og starter med å bygge opp en elitegruppe av "andreklasses" politifolk med siktemål å få has på en mafiaboss kalt «The Ace».

Om filmen

Sharkys elite innbrakte $35,6 millioner i USA og havnet på 17-plass over de mest innbringende kinofilmene i USA i 1981.
Filmen ble forholdsvis godt mottatt av anmelderne, noe som gjenspeiles i at den har fått 86 % på Rotten Tomatoes. Den amerikanske filmkritikeren Roger Ebert gav den 3 av 4 stjerner, mens Leonard Maltin gav den 2 av 4.
Dinoryctes

Utseende

En stor (35-40 millimeter) og bred, mørkt rødbrun bille. Hannen har et kort, krumt horn i pannen. Pronotum er svært bredt uthulet foran, det uthulede området er kraftig skulpturert, hårete og matt.

Utbredelse

Artene er utbredt i Kamerun, Kongo og Gabon, men gjelder for å være sjeldne.
STS-30

Høydepunkter og oppsummering

Atlantis var elleve dager forsinket etter reparasjoner fra siste oppdrag. Det var diverse mindre problemer underveis på STS-30. Det ble gjort flere eksperimenter, både mot jorden og verdensrommet. Romsonden Magellan ble sluppet løs under STS-30 og kom frem til Venus i august 1990. Det ble også tatt nye bilder av nye hendelser på jorden.
Kurdistan Regional Government

Kurdistan Regional Government (KRG) er navnet på selvstyremyndighetene i den  kurdiske delen av føderasjonen Irak.
Satipoella

Utseende

Middelsstore, brede, svarte trebukker med lyse (hvite til lysbrune) tegninger. Antennene er ganske tynne og betydelig kortere enn kroppen. Pronotum er neste sylindrisk uten tenner på sidekantene, mye smalere enn de parallellsidige dekkvingene.

Utbredelse

Slekten er utbredt i det nordlige Sør-Amerika.
Bondy

Navn

Navnet Bondy er første gang registrert ca. AD 600 som Bonitiacum, som betyr "eiendommen til Bonitius", som var en Gallo-romersk landeier.

Historie

Under middelalderen var Bondy hovedsakelig skogkledt. Bondyskogen var beryktet som tilholdssted for kriminelle og røvere og var et svært farlig sted.
3. januar 1905, ble en tredjedel av arealet i Bondy skilt ut og ble til kommunen Les Pavillons-sous-Bois.
Innvinning

Innvinning er i skatteretten tidspunktet for når en inntektsmulighet blir en aktuell inntekt og skatteplikt for inntekten skal vurderes. Tidspunktet reguleres av de enkelte regler i skatteloven. For eksempel innvinnes kapitalgevinster ved realisasjon og inntekt ved vareproduksjon innvinnes ved salg av varene.
Innvinningstidspunktet er ofte sammenfallende med tidfestingstidspunktet, men det er ikke nødvendigvis snakk om samme tidspunkt. Tidfesting er bestemmelsen om i hvilket år en inntekt skal tas til beskatning.
Parole

Parole (fransk for «ord», fra middelalderlatin) betyr vanligvis slagord, særlig i politiske demonstrasjoner, men kan også brukes om befalinger, oppfordringer til felles holdninger i visse situasjoner og annet.

Flere betydninger

Ordet «parole» ble opprinnelig brukt om feltrop, det vil si kjenningsord. Seinere fikk det flere betydninger: dagsbefaling, løsenord, slagord, ordre og stikkord. Det ble særlig brukt om påbud eller ordre fra en organisasjon til medlemmene. Parole kan også brukes om «orienterings- og instruksjonsmøte ved politiavdeling».

Paroler under andre verdenskrig

Under den tyske okkupasjon av Norge og andre land under andre verdenskrig ble parole brukt som betegnelse på oppfordringer og forholdsregler som hjemmefrontens ledelse eller eksilregjeringa ga til den okkuperte befolkninga, blant annet gjennom «frihetssendere» og illegal presse. Parolene da kunne for eksempel veilede folk i hvordan de skulle opptre i bestemte situasjoner og overfor tyske provokasjoner. Den første landsomfattende parolen i det okkuperte Norge gikk ut ved årsskiftet 1941–42.

Annet

På engelsk kan parole blant annet bety prøveløslatelse. Parole parole er navn på en fransk slager fra 1972.
Sake

Sake (酒) er den vestlige betegnelsen på en japansk alkoholholdig drikk som brygges av polert ris. På japansk heter drikken nihonshu (日本酒, Nihonshū); ordet sake benyttes på japansk om all alkoholholdig drikke.
Å kalle sake for risvin er ikke helt korrekt ettersom fremstillingsprosessen mer ligner den man benytter ved brygging av øl.